KIRJALLINEN KYSYMYS P-1419/03 esittäjä(t): Véronique Mathieu (EDD) komissiolle. Ranskalaisille maanviljelijäliitoille määrätyt sakot.



Virallinen lehti nro 051 E , 26/02/2004 s. 0086 - 0087



KIRJALLINEN KYSYMYS P-1419/03 esittäjä(t): Véronique Mathieu (EDD) komissiolle (14. huhtikuuta 2003) Aihe: Ranskalaisille maanviljelijäliitoille määrätyt sakot Komissio määräsi äskettäin kuudelle ranskalaiselle maanviljelijöiden ammattiliitolle sakot kilpailun vaikeuttamisesta. Komissio on tietoinen, että sen tekemällä päätöksellä tuomitaan peruuttamattomasti maanviljelijöiden ammattiliittotoiminta. Koska lähes 70 prosenttia ranskalaisista maanviljelijöistä kuuluu liittoihin, ne edustavat alaa kattavasti. Nykyään koko ammattikunta, kaikessa monimuotoisuudessaan, katsoo olevansa uhattuna. Naudanliha-alan kriisi huipentui vuonna 2001 seurauksena sekä BSE:stä että suu- ja sorkkataudista. Alan toimijat yrittivät hallita markkinahintoja välttääkseen korkealaatuisen tuotantoalan naudanlihasektorin katoamisen. Tuotantohinnat laskivat tuolloin jyrkästi, kun taas kuluttajahinnat eivät laskeneet, pikemminkin päinvastoin. Alalla ryhdyttiin kiireellisiin toimiin, joihin ei kuitenkaan kuulunut yritysten välisen kartellin perustaminen määräävän markkina-aseman saavuttamiseksi. Kyse oli ainoastaan Ranskan hallituksen hyväksymästä alan toimijoiden solidaarisuuden osoituksesta hetkellä, jolloin taloudellinen katastrofitilanne vaati poikkeuksellisia toimia. Euroopan unionin toimielimet tai kansalliset viranomaiset eivät tuolloin ehdottaneet tehokkaita toimia. Toimet tuotteiden poisvetämiseksi markkinoilta osoittautuivat riittämättömiksi, mikä johtui osittain tiettyjen jäsenvaltioiden yhteistyöhaluttomuudesta. Koska komissio on hyväksynyt luonnonkatastrofien periaatteen, eikö sen tulisi yhtä lailla tunnustaa myös inhimillistä ahdinkoa aiheuttavan taloudellisen katastrofin periaate ja antaa jäsenvaltioiden hallituksille valtuudet ryhtyä tarvittaviin toimiin? Mihin toimiin komissio aikoo tulevaisuudessa ryhtyä, mikäli naudanliha-ala tai jokin muu ala joutuu samanlaiseen kriisitilanteeseen? Mario Montin komission puolesta antama vastaus (5. toukokuuta 2003) Kuten parlamentin jäsen muistutti, komissio määräsi 2. huhtikuuta 2003 kuudelle ranskalaiselle ammattiliitolle 16,68 miljoonan euron sakot kilpailusääntöjen rikkomisesta. Tässä tapauksessa kilpailusääntöjen rikkominen johtui sopimuksesta, jonka tarkoituksena oli sopia maanviljelijöiden ammattiliittojen ja teurastajien ammattiliittojen kesken tiettyjen nautalajien vähimmäisostohinnoista sekä lopettaa ja sittemmin rajoittaa naudanlihan tuontia toisista jäsenvaltioista. Päätös julkaistaan Euroopan unionin virallisessa lehdessä mahdollisimman pian. Kuten komissio on ilmoittanut päätöksessään, se tietää, kuinka tärkeitä ammattiliittotoiminta ja sen harjoittamista koskeva vapaus ovat. Ammattiliittotoiminnan harjoittamisen vapaus ei kuitenkaan oikeuta ammattiliittoja rikkomaan tieten tahtoen yleisluontoisia sääntöjä, kuten esimerkiksi kilpailusääntöjä. Komissio muistuttaa tässä yhteydessä, että Ranskan kilpailuneuvosto rankaisee säännöllisesti ammattiliittoja myös maatalousalan ammattiliittoja tämän tyyppisistä rikkomuksista. Tosiasiassa ammattiyhdistystoiminnalla tulisi päinvastoin pyrkiä tukemaan jäseniä kaikin laillisin keinoin. Lisäksi on huomattava, että komission saamien tietojen mukaan muissa naudanlihan hintojen laskusta kärsineissä jäsenvaltioissa alan toimijat eivät ole sopineet hinnoista tai tuonnin keskeyttämisestä. Komissio tuntee myös erittäin hyvin naudanliha-alan kriisin erikoisluonteen. Tästä näyttönä ovat markkinoiden vakauttamiseksi toteutetut sääntelytoimet. Komissio on käyttänyt yli puolitoista miljardia euroa markkinoiden vakauttamiseen. Lisäksi Ranskan valtio on saanut myöntää yli 300 miljoonaa euroa suorina tukina kriisistä kärsineille karjankasvattajille. Tässä tapauksessa komissio on lisäksi soveltanut ensimmäistä kertaa suuntaviivojensa erityssäännöstä sakkojen määräämisestä(1) (5 kohdan b alakohta) pienentääkseen huomattavasti (60 prosenttia) langetettavaa sakkoa. Komissio ei voi ilmaista yleistä kantaansa vastaavien tapausten käsittelystä tulevaisuudessa, sillä kaikki kilpailukysymykset on arvioitava tapauskohtaisesti. Komissio voi ainoastaan taata sen, että se täyttää tehtävänsä perussopimusten täytäntöönpanon valvojana ja soveltaa kilpailusääntöjä, kun se saa tiedon näiden sääntöjen rikkomisesta. (1) EYVL C 9, 14.1.1998.